Kinderboek vol grappe, alliterasie en lewenslesse | Netwerk24
Deur Elretha Britz 20 April 2019 16:00
Die pragtig geïllustreerde kinderboek Die skandalige susters Smit is soos 'n kruising tussen Heidi se juffrou Rottenmeier, Matilda van Roald Dahl en die Aspoestertjie-sprokie. Dis geen grap nie, tog is daar baie om oor te lag en êrens tussen al die geharwar van die nare mense is 'n lewensles verskuil.
Eers het Adeline Radloff Die boosaardige broers Botha geskryf en nou het Sara Sloot-Smit en die drie aaklige susters hul opwagting gemaak.
Sara woon in 'n weelderige huis in 'n welvarende buurt, gaan na 'n spogskool en het ouers wat baie belangrike werk doen. Maar hulle het min tyd vir hul dogter.
Toe hulle aankondig dat hulle 'n maand lank oorsee gaan, is dit vanselfsprekend dat Sara nie saamgaan nie. Sy moet by haar drie tannies, haar pa se susters, in die stad bly. Almal ken dié feeks, flerrie en rissiepit; geen ander tannies was nog ooit so goor nie!
Die Kaapstadse skrywer Adeline Radloff.
Suzie giggel, maak grappies en is alles behalwe waardig. Silvie het kort-kort 'n nuwe kêrel of twee en Sofia is suksesvol, maar kwaai en gemeen en veels te luidrugtig. Sal Sara ooit die vakansie oorleef?
Radloff sê dit is haar liefde vir die Afrikaanse klanke en veral die lekkerte van Afrikaanse alliterasie wat haar die idee gegee het om 'n reeks kinderboeke in Afrikaans te skryf wat nie te ernstig is nie, maar tog sosiale probleme soos boeliegedrag hanteer.
Dit het egter lank geneem voordat die skrywer haar nering gevind het. In haar jeugjare het sy deur meer as 25 lande gereis en onder meer gewerk as 'n rolprent-operateur, skoonheidskundige, regshulp-assistent, kroegmeisie, vryskutjoernalis, kelner, barista en onderwyser. Later het sy 'n regsgraad en 'n MA in Engelse letterkunde verwerf. Virhaar boeke Sidekick en Chain Reaction is sy met twee Sanlam-pryse vir jeuglektuur bekroon.